四色印刷

四色彩印，又叫四色印刷，係指用四隻唔同顏色嘅油墨來印刷，而印刷講嘅四色係特別指減色法三原色加黑色⸺即係青色、桃紅、黃同黑。四色彩印嘅數學模型叫CMYK色彩模式。

黑色係分開嘅一隻油墨，主要係因為油墨並唔係純色，所以其實黑色係溝唔出嘅；其他原因包括成日要印黑色所以黑色分開一隻油墨可以慳啲、下下溝色好容易會印等等。

四色彩印可以印出爾四種墨溝埋表達得出嘅任何顏色，方法係將正稿分成 CMYK 四部分同落網將原色溝淺，再重疊印刷做出溝色效果。一般來講，四種色落嘅網並唔係一樣嘅角度，因為如果唔係咁，印出來會有波浪紋，例如喺北美嘅標準做法係黑色網 45 度，紅色網 75 度，青色網 15 或者 105 度，黃色網 0 或者 90 度，但係按情形亦都可以有例外，例如報館印紅黑版如果想用觧紅而唔係洋紅，可以就咁將紅色版複一張當黃色版用。

四色彩印印得出嘅顏色同熒幕睇得見嘅顏色可以有好大出入，因為就算用最好嘅白紙，四色彩印都只可以印到幾千種色，同熒幕嘅16萬色相差好遠。如果一定要印其他嘅色，就只能夠用專色，即係用其他色嘅墨。

彩通

攷

印刷